Нэрылъагъут бийр зэрыхагъэщIэнур
Урысей Федерацэм и Президентым унафэ зэрищIам тету 1996 гъэ лъандэрэ мэкъуауэгъуэм и 22-р — Хэку зауэшхуэм щыщIидза махуэр — Фэеплъымрэ щыгъуэмрэ я махуэу ягъэуващ.
1941 гъэм мэкъуауэгъуэм и 22-м Германием и дзэр СССР-м къытеуауэ щытащ. Дивизэ 200-м щIигъу хъу бийхэр я къарукIи, зауэлIкIи куэдкIэ нэхъ лъэрыхьт, зауэм зыхуэзымыгъэхьэзыра ди къэралым нэхърэ.
Гитлер мурад ищIат ди хэкур иубыду, абы и къулеигъэ псори зыIэригъэхьэну. ИкIи зауэр щIидзэн ипэкIэ абы къыдиушта IэщIагъэлIхэм зрагъэлъэгъуат ди къэралым и тIасхъапIэхэр.
Псалъэм папщIэ, абыхэм ялъэгъуат ди дзэхэр жьы хъуа IэщэхэмкIэ фIэкIа зэрызэщIэмыузэдар. Уеблэмэ, ахэри къаймэщIэкIырт. КъищынэмыщIауэ, КъухьэпIэ гъунапкъэ округыр зауэм хуэхьэзырыххэтэкъым. Апхуэдэу кхъухьлъатэщIэ минитIым щIигъу зэхэтт, иракIэну гъэсыныпхъэхэр къаIэрымыхьауэ.
Мис апхуэдэу щIидзащ Хэку зауэшхуэм. Фашистхэр щынэхъ лъэщт щIылъэми, тенджызми, уэгуми. Ахэр псынщIэу къыкIуэцIрыкIащ СССР-м и щIыналъэм. Пэжщ, езыхэри хэщIыныгъэншэ хъуакъым. Къыщыттеуа япэ махуэм и закъуэ бийм фIэкIуэдащ кхъухьлъатэ 400-м щIигъу. АрщхьэкIэ, къызэтрагъэувыIэфакъым.
СССР-р хагъащIэмэ, Гитлер нэхъ- ри лъэрызехьэ хъуауэ езыхэми зэрезэуэнур зыщIэ США-мрэ Инджылызымрэ къагурыIуащ къащыщIы-нур икIи ерыскъырэ IэщэкIэ дыдейхэм къадэIэпыкъуу щIадзащ. АрщхьэкIэ абыхэм заIэжьэрт, езыхэр нэмыцэхэм япэщIэмыувэу. КъыддэIэпыкъуу щыщIадзари, Совет Союзым и закъуэ Гитлер зэрыригъэкIуэтыфынур белджылы ящыхъуа нэужьщ.
СССР-м уасэшхуэ дыдэ щIитащ мы гъэм илъэс 75-рэ ирикъуа ТекIуэныгъэ Иным — цIыху мелуан 27-м я гъащIэр ихьащ. Совет Союз абрагъуэм зы унагъуи исакъым 1941 гъэм мэкъуауэгъуэм и 22-м зыщIидза Хэку зауэшхуэм и гуауэр зылъэмыIэса. Ди цIыхухэм лъы куэд ягъэжэн хуей хъуащ щыпсэу къэралым и щхьэхуитыныгъэр яхъумэн папщIэ. Дэ къытхуэнэжыр абы хэкIуэда ди зауэлIхэм я фэеплъыр сакъыу тхъумэнырщ, яхуэфащэу дунейм дытетынырщ.
НэщIэпыджэ Замирэ.
